**О Б Щ И Н С К И С Ъ В Е Т - Б О Р О В А Н**

3240 Борован, ул. „Освобождение" №1, тел.: (09147) 9404,

www. borovan.bg; obs-borovan@abv.bg


**П Р О Т О К О Л**

 **№ 7**

Днес**, 27.06.2025 г**. /петък/, в Заседателната зала на Общински съвет – Борован, ул.“ Освобождение“ № 1, се проведе редовно заседание на **Общински съвет - Борован**, мандат 2023 – 2027 г.

Заседанието започна в **14:00** часа.

Присъстват – 13 общински съветника.

**На заседанието присъстваха още:**

Иван Костовски – Кмет на Община Борован,

Таня Петкова – Секретар на Община Борован,

Жители на Община Борован.

Заседанието се откри и се ръководи от Председателя на ОбС - Борован Ивайло Букерешки, в съответствие с чл. 52, ал. 1 от Правилника за организацията и дейността на ОбС – Борован, неговите комисии и взаимодействието му с общинската администрация, мандат 2023 – 2027 г. /**Правилника**/.

**РЕШЕНИЕ № 58**

С оглед разпоредбата на чл. 51 от **Правилника,**

**ОБЩИНСКИ СЪВЕТ - БОРОВАН**

**РЕШИ:**

Заседанието на Общински съвет да се проведе при следния дневен ред:

1. **Информация за предстоящата работа на Център за подкрепа на личностно развитие „Маша Белмустакова“ през летния сезон на 2025 г.**
2. **План за работа на Общински съвет - Борован за второто шестмесечие на 2025 година.**
3. **Докладни записки**

**- Докладна записка от Иван Костовски – Кмет на Община Борован, относно:** Актуализиране на списък на пътуващите служители от дейност „Общинска администрация Борован“, имащи право на заплащане на транспортните разходи през 2025 г.

**- Докладна записка от Иван Костовски – Кмет на Община Борован, относно:** Кандидатстване на Община Борован с проектно предложение „Община Борован - Подмяна и изграждане на улично осветление в селата Малорад и Добролево“ по Интервенция „II.Г.6 - Инвестиции в основни услуги и дребни по мащаби инфраструктури в селските райони”– втори прием от Стратегически план за развитие на земеделието и селските райони на Република България за периода 2023-2027 г.

1. **Организационни.**
2. **Молби.**
3. **Питания.**

**Предложението се подложи на гласуване при следния вот:**

Кворум: 13

Резултат: „ЗА“ - 10 „ПРОТИВ“ -  няма „ВЪЗДЪРЖАЛИ СЕ“ – 3.

**Решението се приема!**

**По т. 1 от дневния ред: Информация за предстоящата работа на Център за подкрепа на личностно развитие „Маша Белмустакова“ през летния сезон на 2025 г.**

Г-н Ивайло Букерешки даде думата за мнения и становища.

Не постъпиха изказвания от страна на общинските съветници.

 По Информацията от дневен ред, ОбС взе следното:

**РЕШЕНИЕ № 59**

На основание чл.21, ал.1, т.23 от ЗМСМА и във връзка с чл. 11, ал.1 и ал. 2 от Правилника,

**ОБЩИНСКИ СЪВЕТ - БОРОВАН**

**РЕШИ:**

Приема „Информация за предстоящата работа на Център за подкрепа на личностно развитие „Маша Белмустакова“ през летния сезон на 2025 г.».

**Предложението се подложи на гласуване при следния вот:**

Кворум: 13

Резултат: „ЗА“ - 10 „ПРОТИВ“ - няма „ВЪЗДЪРЖАЛИ СЕ“ – 3.

**Решението се приема!**

**По т. 2 от дневния ред: План за работа на Общински съвет - Борован за второто шестмесечие на 2025 година.**

Г-н Ивайло Букерешки даде думата за мнения и становища.

Не постъпиха изказвания от общинските съветници.

По Информацията от дневен ред, ОбС взе следното:

**РЕШЕНИЕ № 60**

На основание чл. 21, ал. 1, т. 23 и т. 25, ал. 2 от ЗМСМА,

**ОБЩИНСКИ СЪВЕТ - БОРОВАН**

**РЕШИ:**

Приема така предложения „План за работа на Общински съвет - Борован за второто шестмесечие на 2025 година“.

**Предложението се подложи на гласуване при следния вот:**

Кворум: 13

Резултат: „ЗА“ - 10 „ПРОТИВ“ - няма „ВЪЗДЪРЖАЛИ СЕ“ – 3.

**Решението се приема!**

**По т. 3 от дневния ред: Докладни записки.**

- **Докладна записка от Иван Костовски – Кмет на Община Борован, относно:** Актуализиране на списък на пътуващите служители от дейност „Общинска администрация Борован“, имащи право на заплащане на транспортните разходи през 2025 г.

Г-н Ивайло Букерешки даде думата за мнения и становища.

Не постъпиха изказвания от страна на общинските съветници.

По Докладната записка от дневен ред, ОбС взе следното:

**РЕШЕНИЕ № 61**

На основание чл. 47 от Постановление № 28 от 16 април 2025 г. на Министерски съвет за изпълнението на държавния бюджет на Република България за 2025 г.,

**ОБЩИНСКИ СЪВЕТ - БОРОВАН**

**РЕШИ:**

Одобрява допълването на списъка на пътуващите служители от дейност „Общинска администрация Борован“, имащи право на заплащане на транспортните разходи през 2025 г., както следва:

**дейност „Общинска администрация Борован“**

♦ Максим Максимов Костадинов, гл.експерт „УС“ по маршрут: гр. Бяла Слатина – с. Борован – гр. Бяла Слатина.

♦ Илияна Ивова Левашка, ст.експерт „ГРАО“, по маршрут: с. Сираково – с. Борован – с. Сираково.

**Предложението се подложи на поименно гласуване при следния вот:**

Кворум: 13

Резултат: „ЗА“ - 10 „ПРОТИВ“ - няма „ВЪЗДЪРЖАЛИ СЕ“ – 3.

**Решението се приема!**

**- Докладна записка от Иван Костовски – Кмет на Община Борован, относно:** Кандидатстване на Община Борован с проектно предложение „Община Борован - Подмяна и изграждане на улично осветление в селата Малорад и Добролево“ по Интервенция „II.Г.6 - Инвестиции в основни услуги и дребни по мащаби инфраструктури в селските райони”– втори прием от Стратегически план за развитие на земеделието и селските райони на Република България за периода 2023-2027 г.

Г-н Ивайло Букерешки даде думата за мнения, становища и предложения.

Не постъпиха изказвания от страна на общинските съветници.

По Докладната записка от дневен ред, ОбС взе следното:

**РЕШЕНИЕ № 62**

На основание чл. 21, ал. 2 от Закона за местното самоуправление и местната администрация (ЗМСМА), във връзка с чл. 21, ал. 1, т. 8 и т. 23 от ЗМСМА, във връзка с чл. 17, ал. 1, т. 2 от ЗМСМА, и в съответствие с Условия за кандидатстване със заявления за подпомагане по Интервенция „II.Г.6 - Инвестиции в основни услуги и дребни по мащаби инфраструктура в селските райони”– втори прием от Стратегически план за развитие на земеделието и селските райони на Република България за периода 2023-2027 г., утвърдени със Заповед № РД09-465 от 02.05.2025 г. на Заместник-министъра на земеделието и храните, и чл. 60, ал. 1 от Административнопроцесуалния кодекс (АПК), съгласно който се допуска предварително изпълнение на административен акт, с цел да се защитят особено важни обществени интереси и ако от закъснението на изпълнението може да последва значителна или трудно поправима вреда, при мотиви, изложени в докладната записка, и след проведеното ПОИМЕННО гласуване,

**ОБЩИНСКИ СЪВЕТ - БОРОВАН**

**РЕШИ:**

1. Общински съвет – Борован дава съгласие Община Борован да участва по Интервенция „II.Г.6 - Инвестиции в основни услуги и дребни по мащаби инфраструктури в селските райони”– втори прием от Стратегически план за развитие на земеделието и селските райони на Република България за периода 2023-2027 г. с проектно предложение „Община Борован - Подмяна и изграждане на улично осветление в селата Малорад и Добролево“.

2. Потвърждава, че дейностите по проектно предложение „Община Борован - Подмяна и изграждане на улично осветление в селата Малорад и Добролево“ съответстват на Стратегическа цел II: Балансирано териториално развитие, чрез комплексно подобряване състоянието на техническата и социална инфраструктура и жизнената среда, съхраняване и опазване на природното богатство и културно-историческо наследство., Приоритет 2: Развитие на инфраструктурата, опазване на околната среда, природното богатство и културно-историческото наследство, мярка 2.3. Рехабилитация на уличното осветление в селищата на община Борован, заложени в Плана за интегрирано развитие на община Борован, област Враца за периода 2021-2027 г.

3. Упълномощава Кмета на Община Борован да предприеме всички необходими правни и фактически действия за подготовка на проекта по т. 1, окомплектоване на документацията и кандидатстване по Интервенция „II.Г.6 - Инвестиции в основни услуги и дребни по мащаби инфраструктури в селските райони”– втори прием от Стратегически план за развитие на земеделието и селските райони на Република България за периода 2023-2027 г.

4. Общински съвет – Борован допуска предварително изпълнение на решението от деня на приемането му, съгласно чл. 60, ал. 1 от АПК.

**МОТИВИ:** Настоящето решение се прие на основание чл. 21, ал. 2 от Закона за местното самоуправление и местната администрация (ЗМСМА), във връзка с чл. 21, ал. 1, т. 8 и т. 23 от ЗМСМА, във връзка с чл. 17, ал. 1, т. 2 от ЗМСМА, и в съответствие с Условия за кандидатстване със заявления за подпомагане по Интервенция „II.Г.6 - Инвестиции в основни услуги и дребни по мащаби инфраструктури в селските райони”– втори прием от Стратегически план за развитие на земеделието и селските райони на Република България за периода 2023-2027 г., утвърдени със Заповед № РД09-465 от 02.05.2025 г. на Заместник-министъра на земеделието и храните, и с чл. 60, ал. 1 от Административнопроцесуалния кодекс (АПК), като същото се допуска до предварително изпълнение поради следните причини: срокът за подаване на проектни предложения за подпомагане по Интервенция „II.Г.6 - Инвестиции в основни услуги и дребни по мащаби инфраструктури в селските райони”– втори прием от Стратегически план за развитие на земеделието и селските райони на Република България за периода 2023-2027 г. е до 04.07.2025 г. С реализирането на проектното предложение ще се повиши енергийната ефективност на уличното осветление на селата Малорад и Добролево, както и ще се намалят до минимум преките разходи за улично осветление. Пропускането на тази възможност води до необходимостта от постигане на целите със собствени средства. Към днешна дата в населените места осветителните тела са физически амортизирани. Същите не могат да възпроизведат осветеност и яркост в съответствие с нормата. Част от тях са с живачни лампи, което от една страна увеличава разхода на ел. енергия, а от друга – не води до спазване на установените стандарти и норми. Настоящето решение се явява необходимо приложение към цялостната документация по кандидатстване по Интервенцията и допускането му до предварително изпълнение е единствената възможност за спазване на сроковете за кандидатстване отчитайки датата за провеждане на насроченото от Общински съвет – Борован заседание – 27.06.2025 г. След като се гласува внесеното предложение и при положение, че същото бъде прието, съгласно ЗМСМА решението на Общински съвет като административен акт подлежи на връщане от областния управител или оспорване по реда и условията на закона. След изтичане на срокa за обжалване на акта, същият влиза в законна сила. Предвид изложеното решението се взема и привежда в изпълнение в условията на чл. 60, ал. 1 от АПК, за да могат да се защитят особено важни обществени интереси и ако от закъснението на изпълнението може да последва значителна или трудно поправима вреда.

**Предложението се подложи на поименно гласуване при следния вот:**

Кворум: 13

Резултат: „ЗА“ - 13 „ПРОТИВ“ - няма „ВЪЗДЪРЖАЛИ СЕ“ – няма.

**Решението се приема!**

**По т. 4 от дневния ред: Организационни.**

Г-н И. Букерешки заяви, че трябва да се избере дата на следващо заседание.

Г-н С. Георгиев направи предложение за редовно заседание на Общински съвет – Борован през Юли – **25.07.2025 г., петък, 14:00 часа**.

Не постъпиха други предложения от общинските съветници.

Г-н И. Букерешки подложи на гласуване предложението на г-н С. Георгиев: за редовно заседание на Общински съвет – Борован през Юли – **25.07.2025 г., петък, 14:00 часа.**

**Предложението се подложи на гласуване при следния вот:**

Кворум: 13

Резултат: „ЗА“ - 13 „ПРОТИВ“ - няма „ВЪЗДЪРЖАЛИ СЕ“ – няма.

**Предложението се приема!**

Г-н И. Букерешки уведоми общинските съветници, че отсега нататък няма да се провежда заседание на Обща комисия, а Председателите на постоянните комисии трябва да насрочат дати всяка за свое заседание.

**По т. 5 от дневния ред: Молби.**

Няма постъпили молби от общинските съветници.

**По т. 6 от дневния ред: Питания.**

**І. Г-н Е. Червеняшки отправи запитване, относно:**

1. Свое питане на предходно заседание относно училището, в което са направени батерии, за лампите, закачени за уличното осветление, и кой плаща тока; отговорът го няма, а лампите продължават да светят.

2. Откъде са парите за асфалтиране извън регулация на 2 дка повече по Европейски проект за улицата, която се прави в с. Малорад.

**Г-н Костовски, в отговор на г-н Червеняшки:**

1.Г-н Костовски заяви, че това питане го няма при него, иначе да е отговорил, но ще отговори писмено на г-н Червеняшки на следващо заседание.

2.Г-н Костовски поясни, че не е Европейски този проект, а е по ПМС. На 03.11.2023 г. ръководството на Община Борован към онзи момент е избрала изпълнител и подписала договор, сегашното ръководство е изпълнила този проект, който е бил изготвен също от предходното ръководство. Г-н Костовски отправи покана към г-н Червеняшки, да посети Общината, за да провери, тъй като според питането му излиза, че е направено нещо извън проекта.

Г-н Е. Червеняшки потвърди, че е така и заяви, че знае докъде е края на селото, и отново отправи запитване откъде са парите.

Г-н И. Костовски поясни, че никоя фирма няма да асфалтира повече от заложеното в проекта; за да не се спори, г-н Костовски отправи повторна покана към г-н Червеняшки да посети общината, за да отворят проекта и да се види какво е направено. Г-н Костовски добави, че е много добре известно на г-н Червеняшки, че задължително минава приемателна комисия по ПМС-то, прави се оценка и на базата на това, документите се внасят в Министерството на земеделието, а оттам се получават и парите. Парите по този проект са получени, изплатени са на всички консултанти, проектанти и изпълнители. Ако е вярно твърдението на г-н Червеняшки, то комисията по ПМС-то би трябвало първа да го отбележи при проверката. Г-н Костовски отправи запитване дали г-н Червеняшки не визира направеното през магазина, тъй като това е лична договорка между собственика и изпълнителите.

Г-н Червеняшки заяви, че не визира това.

Г-н Костовски заяви, че проектът е приключил окончателно, общината се е разплатила с всички бенефициенти; и отново покани г-н Червеняшки да погледне документите по проекта.

**ІІ. Г-жа И. Сълковска:**

1. Г-жа Сълковска заяви, че е поискала „Справка – списък на назначените служители в Община Борован, като цяло, всички дейности: три имена, длъжност, място на работа, на колко часа са назначени“, а отговорът е *(цитат от Отговор с Вх. № 166/ 26.06.2025 г., страница втора, абзац втори – бел. прот.)*: „Информация, касаеща трудовите досиета, следва да се има предвид, че трудовите правоотношения са строго лични и достъпът е ограничен до предвидените от закона случаи“. Г-жа Сълковска отправи запитване кое точно е лично от поисканите три имена и длъжност; и от кой закон е предвиден ограничен достъп, при положение, че общинските съветници гласуват пътни разходи, и такава информация е общодостъпна.

**Г-н И. Костовски, отправи покана към г-жа Сълковска,** да посети Община Борован, за да й бъде предоставена информация относно това, което желае да види.

Г-жа Сълковска заяви, че изисква същата справка да й бъде предоставена на следващо заседание.

Г-н Костовски, в отговор на г-жа Сълковска, заяви, че последната няма да получи такава справка, и отново й отправи покана да посети общината и да получи информацията, която изисква.

Г-н А. Богданов *(жител на Община Борован – бел. прот.)* заяви, че е незаконно да се предоставя информация относно нечии лични данни.

Отговорите на запитванията на г-н Е. Червеняшки и на г-жа И. Сълковска ще бъдат предоставени на следващо заседание на Общински съвет – Борован.

Отговорите на питанията към Кмета на Общината от предходното заседание на Общински съвет – Борован, проведено на 30.05.2025 г., бяха заведени в деловодството на ОбС – Борован, и бяха предадени на ръка лично от Председателя на Общинския съвет на г-жа И. Сълковска и на г-н Е. Червеняшки.

Поради изчерпване на дневния ред, заседанието бе закрито в 14:15 часа.

**ИВАЙЛО БУКЕРЕШКИ**

*Председател на Общински съвет - Борован*

Изготвил: И. Александрова

*Гл. специалист към Общински съвет - Борован*